# 2 Edition

# Praefatio

***Aurelii Laurentii Albrisii* praefatio in Lucinam**

**ad mecoenatem Cichum Simonetam**

Mecoenas equitum, Calabrae quoque gloria gentis,

     insubrium et quinti maxima cura ducis!

Excipe, quae tenera parvo nec honore iuventa

Scribere Lucinae pauca coegit amor.

Nostra prius dulci tepefacta Cupidinis ira

Nec fuerant molli pectora tacta ioco.

Prima pharetratos Lucina infixit amores.

Usserat ante meum nulla puella iecur.

Dulcibus ergo puer flamis accensa puellae

Supposui tenero mollia corda iugo.

Ducere concessis primos sub amoribus annos,

Tristia fas dulci lavere cuncta mero,

Mox aliis vitam studiis, ubi prima iuventus

Coeperit atque alia flectere lora manu.

Claudi lustra quater properabant, Ciche, poeta

Quom lusit placido, quos legis, ore modos.

# Buch I

# I, 1 Ad Mecoenatem CichumSimonetam.

**Aurelii Larentii Albrisii Lucina incipit.**

Saepe revertenti studiorum ad iura meorum,

Structa ubi Francisci surgere templa vides

(Exacta[[1]](#footnote-0) fuerant iam nata crepuscula nocte[[2]](#footnote-1)),

Visa mihi niveo surgere nympha toro.

Auroram vidisse putes, ubi proximus orbem

Sol habet et resides ad iuga cogit equos.

Forte caput nitidum specula porrexerat alta,

Sensit enim socias concrepuisse fores.

Obstupui claram tanti vi luminis aedem

Fundere Apollineum nostra per ora iubar.

Mirabar dulcis oculos et eburnea colla,

Mirabar roseos (ut polus astra) sinus.

Colligit in nodum neglectos luthea crinis

Vitta, tegunt sparsae lactea terga comae.

Inde videbatur Latonia surgere Phoebe,

Roscida syderio quom fugat axe diem.

Vidit ubi aspectus fugit prius inscia nostros

Attonitamque[[3]](#footnote-2) scias delituisse domo.

Neve putes somnum falsa et commenta fateri:

Testor ego horrifici numen utrumque Iovis.

Hanc si forte roges, numquamque Lucina negabit.

Nam convicinae rettulit ista meae.

# I, 2 Ad Philippum Vicecomitem.

Virginei vultus facies mentita pudorem

Sedit et in roseo pallidus ore rubor.

Subrisu tenero suavis miratus ocellos

Horruit insano mixtus amore timor.

Et tacui, Comitum ne quis fortasse meorum

Diceret: “Ah, tantum clare poeta iaces!”

Signa meae Veneris suspiria traxit ab imo

Pectoris. Erubuit nostra puella iocum.

Meque salutifera conspersit protinus unda,

hanc vetuit templi nec sua relligio.

Candida si dabitur collo dare brachia circum,

Haec, quae principium, finis amoris erit.

# I, 3 Ad Iohannem Simonetam.

Illius heu nimium rapidis confixus ocellis

Deposui vacuo languida membra toro.

Carmina nulla valent miserum lenire furorem,

Haud dulces citharae, pieridumve manus.

Illa sinus roseos et eburnea colla sereno

Praecipitat gemitus sole perusta meos.

Lesistis celeres – ah! – lactea crura quadrigae,

Digna geri Paphia nec bene tuta manu.

Parce, minus siquid grave Simoneta Iohannes

Luditur! Invitum scribere cogit amor.

# I, 4 Ad Mecoenatem Cichum.

Posteritas nostro si quicquam credet honori,

Servet honor quamvis scrinia nostra levis,

Quaeque meum carmen, haec te mirabitur aetas.

Te propter clarus, Chiche, libellus erit.

Chiche, tui noster praeclara libellus habebit

Nomina. Candidior te feret aura deum.

# I, 5 Ad Franciscum Varensem.

Illa prius nostro tua foemina canduit igni,

Crevit et aurata cuspide fixus amor.

Vana dabant veri sterilem tunc ocia mentem,

sospitumque[[4]](#footnote-3) meae torpuit artis opus.

Omnia desierant divina poemata: Cordis

Haec decus, haec mores hauserat una meos.

Non liber et leges iusto data cura Lycurgo

Iuvit et implicitum Thessalis ulla caput.

At solus tantos sperasti solvere nexus.

Me quoque purpureo dissociare sinu!

Communemque torum despecta virgine nactus

Spe sine iam nostri limen amoris adis.

Quod tibi contigerit castum temerasse cubile,

Deflebis, miseram quom dabit hora diem.

Desine! Surgentis nec adhuc contacta puellae

Appete cognata cingere colla manu!

Nos licet una duos, Francisce, revinxerit ingens

Gratia, rivalem ferre nequibit amor.

# I, 6 Ad Iacobum Marnum.

Altae rura tegunt nives,

Concretam glaciem stringit et horridus

Insano boreas gelu.

Nec iam plena suis flumina cursibus

Ferri (ut Marne vides) queunt.

Campis nulla tuis gramina surgere,

servari at stabulo pecus

cernis, ruri colas ocia ducere,

festosque in numerum dies.

Te silvae nemorum, te mihi sordida

Quamvis celsa palatia

Et te culta tui pinguia Trigoli

Dudum surripiunt mihi.

Quid te noster amor serius alligant

Culmi sordidulae domus?

Mugitusne boum te pecudum iuvant

Ballantumve greges? Tibi

Pastorum aut pueros iungere compares?

At forsan lepores agis

Accinctus comitum tu agminibus feris.

Si tunc hinulus obviet,

Vel iam dama tuas transiliat plagas:

Gens haec, lege ruit sine

Et vexat timidas stulta cohors feras

Conspecto pavitans lupo.

Nec te, Marne, pudet per validas nives

Ignavum iaculis pecus

– Heu praedam miseram! – figere fortibus?

Venatu abstineas rogo et

Vises plena novis moenia cantibus.

Omni nam trivio sonant

Saltantum citharae. Carmina rusticos

At si nulla animos movent,

te saltem tenerae lactea coniugis

colla et castus amor vocet.

Te Lucina, meae deliciae, roget:

Lucina, aetherii poli

Astris splendidior, sydus Apollinis

et clarum superat diem

incomptis etiam crinibus aurea.

Molli (si sapias) mero

Placabis genium. Iuniperis mihi

Cum lauro crepitant foci.

Mecum dura veni solvere frigora!

# I, 7 Ad Iohannem Iacobum hydropotem.

Parce merum, hydropotes, fluviali vincere lympha

Vel stomachum cruda perdere semper aqua!

Incidit in podagras Cicinellus, dum haec mala puris

Vitat aquis. Nocitum est abstinuisse mero.

Si sapis, indomito sic perfundere salerno,

Frangat ut immeritos nulla podagra pedes.

# 1, 8 Ad Lucinam.

Iam sata laeta cadunt gelidis depasta pruinis

Pigraque ab arctoo frigore torpet humus.

Forte aberas Lucina, meus quom pertulit hymbres

Laetus ager mixta grandine caeruleos.

Pertulimus ventos, glaciem te absente. Redisti:

Depulsa rediit nube serena dies.

# I, 9 Ad Deum Galeacium Sphortiam.

Die tuo imperio, Caesar, famaque perenne

Sublimi et feries vertice (crede!) polum.

Nam tua sceptra timent maiestatemque verentur.

Miranturve tuas vesper et ortus opes.

Splendida quin ipsis certat tua curia divis,

Caesar, at es summo non minor ipse Iove.

Pone duces omnisque viros gentemque togatam,

Fas quibus imperii iussa tulisse tui.

Servant, quos celebris tua limina. Caesar, ephebos

Pone, tot insignis curia nulla dabit.

Quisne fuit toto comes ut Galeotus in orbe,

quem licet invideat Iuppiter? – adde parem!

Vincit olorinas niveo candore volucres.

Innocui mores! Candida vita sua est;

Hoc duce sestinant. Tua curia iussa facessunt

Maturatque suas ordine quisque vices.

Ut Mecoenati studet obsequiosa iuventus

(Mecoenas animae est cura secunda meae!):

Sospite quo Latium, quo sospite Pontus et ultro

Parebunt screptris ultima regna tuis.

# I, 10 Ad Lamiam Formium.

Vatem Formius alterum lacessit,

Hunc gaudet Lamias coli poetam.

Idem displicet ac placet. Quid ergo?

Barbam Formius odit in poeta.

# I, 11 Ad Franciscum Philelfum.

Omnibus in triviis sum tota candidus urbe.

Per te nobilior nominis aura mei.

Desine surgenti nimium plausisse poetae!

Non est ingenio vis ea parta rudi.

Grex meus indignum me non legasse fatetur.

Hunc inter quid vis, clare Philelfe, gregem?

Hoc decus unius gravitas iuvenilibus annis

Invidet. Est merito functus honore prior.

# I, 12 Ad Gasparem Vicecomitem.

Par sedes ambos habuit. Discriminis idem

Ordo duos templo coepit habere pares.

Unus honor, geminos eadem fovet inclyta virtus.

Crede: pares nostro sunt in amore vices.

Usque decens iusto mirabar corpore pectus.

In te conspicuum, Gaspar amice, decus.

Celsa ferant quamvis solidae tua tecta columnae,

Nostra tamen parvo est sub lare laeta domus.

# I, 13 Ad Brandum Castillionem.

Quidam graeculus obiecit poetae:

Fari nesciat ipse qui Latinos

Vel Ionas nisi. Risimus iocum nos,

Est vates quoniam atticos locutus.

# I, 14 Ad Comitem Petrum Vermium.

Regalem ad mensam tua prandia saepe rogasti,

Desine capripedem saepe rogare serum!

Me siccis oculis inter convivia laetum

Credin rivalem cernere posse meum?

Desine! Formosas inter formosior una

Me Dryadum parili torret amore Dryas.

Haec si abiit, secum dulces abiere camoenae.

Ingenii vires abstulit una mei.

Nostra puella redit; nostrae rediere camoenae.

Ingenium reditu statque caditque suo.

Vermie, parce sinu roseo absolvisse poetam!

Vinxit amatorem grata puella suum.

# I, 15 Ad Deum Galeacium Sphortiam

Surge ab insigni, nitor orbis, aula,

Qui soles nutu resides puellas

Flectere et sacros Eliconis udi

Solvere fontes!

Redde praesentem fidibus supremae

Gentis et sceptri decus ipse vultum!

Huc ades, Caesar, veniasque nostri

Carminis auctor.

Et veni tandem populo benignus,

Largus et praesens facilemque toti

Te sciant vates. Et amica passim

Munera funde!

Quid Tolentinas capiet Philelfus?

Qui tuum tanto celebrat nitore

Nomen, id servans memori canoris

Versibus aevo.

Quid? Iocis semper cecinit iocosum

Sphorciam. Si quid grave ponit: esto

Fortis ac constans positusque mira

Pectinis arte!

Laudat insigni nitidum camoena,

Cantat et dulcis niveo ore flamas,

Quo gravis ventos nebulasque soluis

Purior aura.

Te ducem festi coluere vates,

Te canit Phoebi cithara decorus

Carbo, non fallax utriusque linguae et

Eloquii vis.

Si lyris vati numerosa carmen

Lesbium cantet stabilesve sistat

Carbo spondaeos pedibusque liber

Rideat: Adsis!

Perdidit claros licet ipse fontes,

Hic tamen sperat duce te, superbam

Alteramque ardet fore coniugali

Foedere vinctam.

Quam perit iugas thalamo puellam

Oro: Ne vivat steriles in annos.

Tanta ne cesset sine prole virtus,

Consule princeps!

Tum tot insignis monumenta cernes

Vatis illustres resonare cantus.

Tum dari speres tua victor omni

Nomina saeclo.

# I, 16 Ad Azonem Vicecomitem.

Callidus admota tuus Azo nuncius aure

Explorat medica pectus amantis ope.

Nec singultantis animam moestumque furorem

Percipit. Aegra deo pectora solus habes!

# I, 17 Ad Mecoenatem Cichum.

Hei mihi secreto de pectore cogis amicam

Prodere. Sola mei signa furoris habet**.**

Urimur infelix iecur ardentique favilla

Perdimur, heu miserum, nocte dieque caput!

Mirantur cari suspiria nostra sodales

Et lachrymas inter pocula laeta gravis.

Sit licet illa Iovi lautissima coena: Furentem

Nulla tamen comitum splendida coena iuvat.

Carmina non possunt incendia nostra levare.

Aufertur nullo tempore noster amor.

Omnia me terrent: Aer tellusque fretumque

Ingeminantque trucis sydera cuncta minas.

In me sanguinei coniuraverunt cometae.

Arsit in exitium flama perusta meum.

Saepe mari tristem timuit ratis Oriona.

Occurrit medio noctua saepe die.

Saepe recedenti crepitans fuit obvia cornix.

Leseruntque meos limina tacta pedes.

Saepe iter incoeptum rupi tardante colubro.

Continuit morsus nec canis ulla feros.

Hei mihi, non fragiles quia nulla Cupidinis arcus

Vota movent, nulla flectitur arte deus.

Una puella suis miserum sic fixit ocellis,

Ut non sit toto qui iuvet orbe nitor.

Nulla mihi grata est. Nulla est formosa puella.

Pulchra sit illa licet: displicet illa tamen.

At LUCINA meis totiens tractata labellis

Haeret et in toto pectore fixa meo est.

Haec animae pars magna meae, pars magna quietis,

Haec auras dulcis, haec mea fata regit.

Haud dubitem syrtes illius amore puellae

Vel raucas Siculae nare Charybdis aquas.

Ipsa nec extremae libyes deserta recusem

Visere vel caeca per Styga nocte Iovem.

Hac duce tutus iter peragam, comes illa pericli

Si fuerit. Portus mitior aura dabit.

Parce igitur nostros, Mecoenas Ciche, recessus

Vel prece vel monitis sollicitare tuis!

Nam Lucina suo fidei dilecta poetae

Pignus, amatrici datque poeta suae.

# I, 18 Ad Iohannem Antonum Vezanum.

Si te candidulae furor puellae

In praedam dederit, salax acuto

Testes vepre tuos domes memento.

# I, 19 Ad Mecoenatem Cichum.

Perdidit hospitium quae multa coegimus anno.

Ciche, vale! Albrisius laetus abire parat.

Notior orbe magister itur via. Promicat aurum,

Quod manibus pura saepe lavatur aqua.

**I, 20 Ad Iohannem Stephanum Borthigelam praesulem.**

Sacris deorum muneribus potens,

Sublimis inter gloria praesules,

Valde beatus praeter omnis,

Qui Eridanum Ticinumque norunt!

Felix avorum stirpe, Bothigela,

Cui nomen hoc dant auxilium et iocus,

Esto paterni iure census

Hesperiae celeber per oras!

Virtute nulla mancus, at integer

Curvis honesto moribus imperas:

Esto benigna mitis aure

Silvicolis gregibusque pastor!

Musis amicus Pieridum foves

Solus ministros: Solus et advenis

Esto poetis largus, urbi

Cum populo patribusque faustus.

Faustus violenti carmina ponere

Arces profanum vulgus et impium:

Esto rebelles vindicante

Tu gladio pietatis ultor!

Auctore iusti quo tibi subditi

Linquent scelestam criminis orbitam?

Esto corona dignus, omni

Per superos memorandus aevo!

En cui, tuas cui credideris vices,

Is fulget auro purior igneo?

Esto Iohanni praesul usque

Aetheria potiaris aura!

Pacatus ultro carmina perlege

Scribentis aequos Albrisii modos!

Praesul[[5]](#footnote-4), vale! Vatis memor sis,

Stephane, Nestoreos[[6]](#footnote-5) in annos!

# I, 21 Ad Deum Galaecium.

Care deo populisque, ducum iustissme princeps

Insubrium, pacem bella manuque geris!

Aeternum vivas! Latio et dominaberis orbi:

Parebunt sceptris regnaque cuncta tuis.

# I, 22 Ad Thomam Hesinum.

Tu puer, Haesinis servatis arcibus olim,

Sphorciadae dederas, quod tenet imperium.

Pervigil at, Thoma, noctesque diesque tueris.

Nunc: Quae sceptra regit maxima Sphorciades.

Servasti patriam gladiis hostilibus, idem

Servasti imperium Sphorciadumque genus.

Clare puer! Nostris toto memoraberis orbe

Versibus, ipsa canet te quoque posteritas.

# I, 23 Ad Lamiam.

Fallis aves, Lamia! Canibus quoque magna paratur

Praeda: Timent casses quaelibet arva tuos.

Saepe tamen multa fugiunt impune volantum;

Blandicias fugiet nulla puella tuas!

# I, 24 Ad comitem Guidonem Galeacium Torellum.

Clare comes, tanta mihi cur pietate moveris?

Meve quid exiguam candide poscis opem?

Carminibusne rogas tua nomina surgere nostris?

Cedit ubi eloquio nostra Thalia gravi,

Sordidus ab liquidis contendet oloribus anser?

Garrula nec laevum perstrepet omen avis?

Parce tuamque meo veniam impartire labori,

Impare si numero carmina iussa vides!

Scribere cogit amor: casti et reverentia vultus,

Quoque nites roseo plurimus ore rubor.

Ille novercales qui funere solvit amores

Miraturque tuum, Craessa puella, decus.

Nec tam surgentis spectabat cornua lunae,

Qui fovit croceo pectora nuda sinu.

Nec modo flos (puer ante) suae data signa figurae,

Quem lusit vitreo reddita forma lacu.

Haud tibi formosum Venus aurea certet Adonim,

Nec Cephalon puro quae vehit axe diem.

Conticet horrisonae raptum Iovis armiger Idae,

Occulit eximium Troia mater Atym.

Non gemit extinctum disco te sospite Phoebus,

Non infida viro Bellerophonte nurus.

“Vita”, inquit, “primis et adhuc tua floreat annis!”

Cura tamen tenero Nestoris ore sedet.

Haud mortalis erat quae talem foemina partum

edidit[[7]](#footnote-6), aeternum fas superesse fuit.

Huc nitor urbis ades! Mistum spes sola iacentem

Tolle piumque meae redde quietis opus!

Nam dabit egregium tua me, Torelle, poetam

Gratia, si tantum vota secundet amor.

# I, 25 Ad Barbiton pro Mecoenate Cicho.

Gnosium raptae micuit coronae

Sydus; erectos quatit aura malos

Iam recens, nautae spoliata ventis

Aequora verrunt.

Integer lapsi redit orbis anni;

Protrahunt currus celeres columbae.

Dat Venus sacris Ericina campis

Nobile germen.

Roscida et verno tepet aura sole;

Impiger rastris secat arva fossor,

Lassat et fortes humus icta duro

Vomere tauros.

Floribus serpens humili susurro

Allicit, dulces brevis unda somnos

Mulcet, hinc totum volucris sonoro

Carmine lucum.

Tun potes longo sinuare luxu,

Quem taces, spretis numeris triumphum?

Grata quo cessit fidis? Hinc canendae

Barbite laudes.

Spargitur totum celebris per orbem

Fama nunc CICHI. Resonantque cuncti

Inclytum vates decus et supremae

Gentis honorem.

Quando olor forma niveus iuventa

Splendet insigni, facilem camoenae

Temperant. Plectro citharave Phoebi

Doctior alget?

Hic gravis nutu poterit labores

Vincere et tristis abolere curas,

Dum sua tantum residem levarit

Voce poetam.

Vocis auditu fremitum leones

Et premunt sylvae Zephyros; quiescit

Pontus, expertes pelagi nec urget

Aura carinas.

Tu vale! Haec nostri data sint amoris

Signa, Mecoenas; geminos secundent

Fata, det seros et utrisque praesens

Iuppiter annos!

# I, 26 Ad Iohannem Petrum Cominum.

Aula vacet fido quom iam custode: iubebis

Mene per attritos saepius ire gradus?

Invenies nunquam liquidis in fontibus algam,

Hic quamvis puras hauster harenet aquas?

Si diversa negant animi tormenta: libellos,

tu, Petre, Albrisio distichon aede tuo.

# I, 27 Ad Ambrosium Vicecomitem.

Vomeris impatiens tuus exit claustra Cyrillus,

Hac pro, aliud debes relligione caput.

Si nive candidior, pluma quoque mollior Alba

Urit: heabes tumidi gurgulionis opem.

Consule, ne Ambrosi votique animique peracti

Poenitea! Fractae non rediere vices.

# I, 28 Ad Serum Florentinum.

Numquam, Sere, tuam manum fatigas.

Scribis principe quicquid et iubente.

Dictavit comes inclytus Guidonum.

Serus pervigil omne sic facessis.

# I, 29 Ad comitem Iohannem Attendulum.

Lydia si roseos arsit pulcherrima vultus,

Haec potuit niveo forte nitore capi.

Si Laurentinos dabitur cinxisse lacertos,

Lydia solliciti finis amoris erit.

# I, 30 Ad Deum Galeacium.

Princeps Insubrium, meae

Regnator patriae, qui ligurum duces

Sub forti imperio regis

Omnemque Italiam. Maximus hostium

Ultor. Iusticia et fide

Invictus cohibes. Non opibus minor

Eoum populis. Tua

Felix sorte vales. Te colit ultima

Qui fervet Libyes plaga.

Horrent Anguigerum Parthia Caesarem

Crassi sanguine perlita,

Romanoque iubent reddere consuli,

Quicquid morte ducis fera

Egerunt trepidum ponere militem.

Virtus Caesar enim tua,

Mores, forma genusque et sapientia

Te reddunt celebrem et tuo

Qui norunt taciti condita pectore.

Novit, deliciae tuae,

Cichus, noster amor. Cuncta pater fovet

Mecoenas equitum decus,

Cunctis una quies et tibi gloria.

Cichi filius integri

Novit consilii, moribus hic patrem

Aequabit senior, cui

Incorrupta fides nudaque veritas.

Curae principis omnia

Insunt huic Iacobo, et celer et libens

Maturoque facit modo,

Quicquid gnaviter et ocius imperas.

Tu felix igitur diu

Regnes perdomitis fortiter hostibus.

Mecoenas duce te meus,

Haec prolesque tibi dedita Caesari

Nostri spes. Amor et quies

Vivant incolumes saecula Naestoris.

# I, 31 Ad Venerem.

Noster amat Lamias. Niveam perit ille puellam.

Uritur illa, feras mater Amoris opem.

Vespera quom fuerit, mensis accumbat uterque,

Coena duos uno iungat opima toro.

# I, 32 Ad Blasium.

Gutturis officio quom praesit Blasius alter.

Dic, tua quid Blasi guttura saepe doles.

Salvus ero, si te Blasi valuisse putaro.

Huc ades! Adventu Delius alter ero.

# I, 33 Ad Vitulinum Barboum.

Quem fovet amplexu, roseis dedit oscula labris.

Erubuit dulci pondere pressus amor.

Ille nec amfractus, non oblita signa quadrigae

Verrit. At in medio pulvere sulcat humum.

Ille suum prono mentitur Protea vultu.

Adsit. Et adventu Tethyos instar ero.

# I, 34 Ad Lucinam.

Lusimus heu frustra: Nec quae dictavimus olim

Vota iuvant, nostrae nec valuere preces.

Torquemur vacuo vigiles sine more cubili.

Tu, quia somnus abest, nostra puella, veni!

# I, 35 Ad Mecoenatem Cichum.

Sospes abi. Comitentur iter pia fata, tuumque

Dent reditum, et faciles diique deaeque moras.

# I, 36 In Lechnon.

Graio nomine Iustus hic vocatur,

Qui Ruffo datus est comes magistro.

Rectis hospitium memor sodalis

Librat partibus immemor viarum.

Totis noctibus ocium fatigat.

Lasso nec modicam sinit quietem.

Iustus gaudet equus bipes vocari,

Alter gaudet eques, comesque dici.

Totis noctibus hospitem fatigat.

Mox ambo redeunt, vices recensent

An lucris fuerit, minusve damni.

Aequis sortibus omne fit repensum.

# I, 37 Ad Iohannem Stephanum praesulem.

Non ego sub stabili leges aut iura revolvam

Iudice, qui firmas reddit utrimque vices.

Non clamosa fori dabo iurgia, candide praesul,

Ut nectas fraudes sollicitemve dolos.

Nanque tuo sacrum cognomine vincis honorem.

Deque coronato vertice nomen habes.

Credita si stabilis peragit, pede firmus avito

Credita firma dabit perstabilemque manum.

# I, 38 Ad Andream Simonetam.

Principis heroas inter pulcherrimus omnis

Andrea: Tu cunctis altior ibis eques.

Qualis adesse solet nitido Cylenius axe,

Cingit ubi medium turba verenda Iovem.

Iuppiter ille. Duci sed tu Cylenius. Astris

Iuppiter. Hic terris imperat. Ipse Vale.

# I, 39 Ad Lodovicum Petrobonum Putea.

Nulli certus amor proco,

Nulli fida Venus: Coniugis immemor

Urbes vir peragrat suae.

Ingens delicias Curia nobilem

Tollit PETRObonum meas

Scribarum et nitido vendicat Ordini.

Quom me, non aliam nurum,

Arsit, virginibus celsior omnibus

Ibam et sorte beatior

Quam sectis iuvenem poscere curribus.

Hunc blando trepidum sinu

Cervicem niveam saepe manu implicans

Lenibam. Pueri aureos

Crinis Idalio pectine dividens

Et mille egregio salax

Figebam iuveni basia candido.

Hic cantu et fidibus valet

Doctusque in numerum ducere virginem.

Hic saltu celer et nothis

Parthorumque feris ocior arcubus.

Hic saepe articulos suis

Allisit tenerae dulciter unguibus.

At me si PUTEAM coles

Iam tandem patriae redditus integer,

Fies tu Iove ditior.

Iunone inferior non ego maxima.

# I, 40 Ad Lamiam.

Saepe meo Lamiae potui placuisse, Iacobi

Nomina si misso carmine nulla forent.

Ei age, stent Iacobi, sint nomina nulla Iacobi.

Et potui Lamiae tunc placuisse meo.

# I, 41 Ad Iacobum Bonarellum .

Qui ducis Anguigeri nomen sceptrumque tueris,

Iure meum Lamiam corde Iacobe foves.

Ipse quidem Lamias fasces studiumque Iacobi

Hic ducis anguigeri cuncta tuentis amat.

# I, 42 Ad Leonardum Glusianum.

Qui modo sacratam possit Glusiane puellam

Obiicit haec vati metra iocosa senex.

At senis illius pater est incertus et olim

Grata procis genitrix hippia nomen habet.

Iste infoemineo sorbet quom tristia coetu,

Grande tonat. Gemitus solvit agitque graves.

Et quamvis timido velit alter adesse popello,

Negligit ignavum docta Minerva ducem.

Imperet ergo gregi caper, et sua tura deumque

Accipiat primus, caetera posterior.

# I, 43 Ad Somnum.

Dulcius terris superisque numen,

Fessa qui duro reparas labori

Corpora, effoetis operum quietem

Reddis amicam.

Ocio cuius fruitur supremo

Nescius cura/curae, sua facta quisquis

Ponit. Optato iacet inde victus

Membra sopore.

Aridas fauces vigil ardet hydrops.

Si venis, nullo rapitur furore.

Quam sitim tellus nequit, astra, pontus

Vincere: pellis.

Fronde sub nota volucres teguntur,

sternitur sacrum nemus. Urget auram

spiritus nullam. Tacitus quiescit

Aequore piscis.

Nesciunt saevi rabiem leones.

Nec canem damae metuunt fugaces.

Pax fovet cunctos. Timor aegra nullus

Corpora vexat.

Somne, si cunctis facilis vocatus

Redderis prona vice. Quid/quod rogantem

Dic precor vatem decies petitus

Deseris ultro?

Noctibus totis vigil usque(,) versat

Membra, sint quamvis niveo cubili

Strata, vel puri prope fontis amnem

Inscia solis.

Mulceat cantu liquidum canoro

Aethera et quamvis sacer ales, omnis

Hunc tamen spernit sopor, ac diurnae

Dona quietis.

Sparsit an sacros cineres parentum

Impiis atrox manibus? Peremit

Hospitem fidum, tenebris cruento

Perfidus ense?

Hicne divinae pietatis audax

Forte contemptor fuit? An deorum

Templa, vel sacrae violavit unquam

Virginis aram?

Colchicas nunquam meditatus artes

Grandinem claro tonitrusve caelo

Iussit, aut altos pelago minatus

Surgere ventos.

Inferis poenae minuuntur umbris

Nec sitit semper media sub unda

Tantalus. Magnum neque versat usque

Sissyphus orbem.

Parcius fibras lacerat renatas

Vultur. Obliquum rota torquet axem,

Parcius scindunt vada nigra mersis

Belides urnis.

Iam minus fervent phlegetontis ignes,

Tristius semper neque torpet aequor

Quam timent caelum Stygis. Hinc remittunt

Flumina luctus.

Gaudet interdum placido receptus

Alveo exultans Acheron, diuque

Stagna tranquillae meminisse dicunt

Marcida Lethes.

Squallor horrentes herebi relaxat

Noctis aeternae tenebras. Qui scit

Cnosius. Fortes, nec, avara versat

Urna minaces.

At levat nullus sopor hunc, Quietis

Nulla quaesitae pietas. nec audis

Somne poscentem veniam benigno

Carmine vatem.

Miscuit forsan dapibus cruorem

Aspidum nostris. Tenerae unxit atris

Forte Lucinae caput immerenti

Blonda cicutis.

Quippe Lucinam superi tuentur

Cingat Albrisi ut niveis lacertis

Ipsa cervicem, varietque flavos

Pectine crinis.

Somne si nulla prece supplicantum

Flecteris, saltem memorem poetae

Usque Lucinam, memoremque diae

Redde poetam.

Imbuet sacras tener haedus aras,

victor et vates cumulabit ultro

Maximis donis tua cum Iacobo

Limina Marno.

# Buch II

# II, 1 Ad Iohannem Iacobum Simonetam.

**Aurelii Laurentii Albrisii Luninae liber secundus incipit.**

CICHI ADES, IACOBE, MIHI! SI CAESAR ADESSES,

PERDERET INSANUS NON MEA CORDA FUROR.

Uror. Iniqua meas flama est depasta medul<l>as.

Urunt Aetneae pectora nostra faces.

Quippe venena magus mista in praecordia sevit.

Aut phlegetontaea thaessalis ussit aqua.

Torqueor infelix. Morienti nympha poetae,

Saltem claude pia lumina maesta manu!

# II, 2 Ad Ascanium Vicecomitem protonotarium.

Sphorciae gentis decus et Parentum

Splendor, heroum generosa proles

Dexter Aureli foveas sereno

Carmina vultu.

Si deus nostro patiens labori

Maluit summa pietate fungi,

Laeva surgentem populi nec horret

Aura poetam.

Lesbio primum memorande versu

Die. Lux toti venerata mundo

Efferes claro superis receptum

Vertice nomen.

Adsit antiquae modo stirps Cremonae

Cichides cunctis Iacobus astris

Gratus et terris, celeber canoro

Pectine vates.

Saepe qui fortem patriae parentem

Invias telis agitare sylvas

Laudat et musis comitem suaeque

Sortis alumnum.

Sphorcia nullus genitus parente

Sordidus tecto iacet indecoro,

Nec caret fama. Quis enim diserti

Carminis expers.

Scribit ut ridens teneros amores,

mulcet auditos Ericina cantus.

Vatibus siquid grave ponit: aptant

Metra sorores.

Conscius nunquam satyrum dicacem,

Nec rotat fervens celeres iambos

Ille. Sed quaevis placido serenat

Tristia vultu.

Sphorciam nostrae speculum coronae,

Splendidum clero iubar et superbum

Sphorciae, docti resonent triumphum

Vatis honores.

Qualis Aurorae puer et novercae

Quem pium saevi perimunt amores,

orba nec coniunx niveum reponet

Bellerophonten.

Regium dignis opibus nitorem

Vincis heroasque animis superbos,

Callidus praefers tenero disertum

Naestora vultu.

Iure es illorum generosa proles

Quos poli scimus superis receptos,

Sanguinis clari decus et paternae

Laudis imago.

Qui duci nostro patiens laborum

Pertulit finem. Posuit quietem

Gentibus longam peperitque bello

Ocia victor.

Sphorciam parcae cupiant, poetis

Tu decus. Nostro requies labori.

Sphorciam praestent apicem Quirino

Colle supremum.

# II, 3 Ad Sigismundum Simonetam praesulem

Tu licet incurras morbum livoris acerbi,

Grata deo tua sit mente manuque fides.

Nulla canum rabies, nullius flama veneni

Lambet honoratum praesulis usque caput.

# II, 4 Ad comitem Guidonem Torellum

Non ego divitias, non fortunata Guidonis

Munera, Guidonis nomina semper amo.

# II, 5 Ad Io. Iacobum Simonetam

Dulcis amor Veneri, Marti Venus aurea, Phoebo

Laurus et est summo grata Minerva Iovi.

Cura deum, Latio dius Galeacius omni

Imperat. Hic cunctis carior est superis.

Cara duci pietas. Cicho ducis omnia. Terras

Ille regit. Cichus nobilitate fovet.

Sunt Mecoenati gratissima carmina nostro.

Cichus amat doctos. Vatibus ille placet.

Tu mecoenatem dulci gravitate secutus

Hunc ipsem praefers corde manuque patrem

Omnibus arrides. Tu cuncta Iacobe Ioannes

Laeta facis. Vates tu quoque doctus amas.

Iam quae pacato modo lusimus, accipe vultu.

Et tua sola mihi gratia sufficiet.

# **II, 6 Ad Baptistam Plasium**

Si terrae et pelagi, si Iovis impii

Astrorumque minas merserit in diem,

Quis divum miseris gentibus ultimum

Ardentive polo sanguineas comas

Portendi exitium iusserit? Omnibus

Naturae laceris legibus undique.

Antiquum citius reddiderit cahos

Bacchatam rabiem, si pelago ciens

Hauster depopulet per freta, navium

Avulsis pavidos remigiis duces,

Concretam boreas flatibus asperet

Arctoam glaciem, turbinis aut potens

Fulmen terrifici, torqueat impiger

Consumptis iaculis; syderis abditi,

Phoebes sitve labor, non tamen ultimi

Has saecli tenebras crediderim, duce

Te Plasi: duce te, sospite Plasio.

Plasi, tu Italiae perspicuum decus,

Tu splendor patriae. Gloria vatibus,

Tu Baptista animae maxima pars meae.

Nostro nocte die pectore figeris.

Inter sive epulas et studiis graves

Sermonum cupidi scripsimus aut Iocos

Lecturis avide seria posteris,

Seu ponat stabiles Calliope modos

Percurrens numeros ordinis impares,

Seu caprum meruit carmine foetidum

Ultricem rabidive Archilochi lyram

Excussit calamo vindice criminum,

Lucinam Albrisii delicias tui,

Seu lusit tenerum pronuba Cynthium:

Semper nostra regis carmina, Plasius.

Ergo si populo praescius indicas

Motus ambiguos syderii poli,

Fallunt astronomum non ea Plasium

Qaestus aetheriis abdita cursibus.

Plasi te superos perque homines rogo

Tantum corda calent quid mea Plasio.

Dulcis noster amor dic age./! Pectoris

Cur tam dulce mei pascitur intima?

Ritus mille virum. Ducitur ordine

Rerum quisque suo. Fert sua quemlibet

Captivum cohibens imperio Venus.

At me Pieriis dicere versibus

Insignem lyrico carmine Plasium.

Me notam liquidi tramitis orbitam

Cotrivisse vivat. Nam mea Plasius

Ponis scripta sacro qualia sint loco.

Quod si numinibus, si tibi maxime

Doctorum: Albrisii carmina riserint,

Transcendam merito nomine posteros.

# II, 7 In Borsium Arsenociten

Non obscoenus amor limo revoluta palustri

Dira venus pueri nec mea corda regit.

Castus amor meus est. Mea sit Lucina rogabo.

Perdite funestum diique deaeque caput!

# **II, 8 Ad Baptistam et Margaritam** Pon**ç**onos, compatrem.

Iul(l)ia pulch[r]a, simul formosa Fidelia gaudet

Me patre. Causa patris cum patre chrisma fuit.

Additur hinc Marcusantonius, inde Iohannes.

Unctio filiolos quattuor una dedit.

Dii, precor, ambobus cum natis plena facessant

Gaudia. Sic foveat me mea Calliope.

# II, 9 Ad Iohannem Iacobum Simonetam.

Vix Iacobe aberas. Caput inter nubila titan

Condidit. Adventu sustulit ecce tuo.

Aeternas igitur potui metuisse tenebras.

Sospite quo flecti tristia fata putem.

”Cui patris obsequium” dixit ,“bene coniugis astu?

Illo Iacobe tuum nomine nomen habes.

Ille manum patriam genitricis fraude dolisve

Promeruit. Sola tu pietate meres.

Quodque suo fratri propter data ferula tantum

Abstulit, ipse tua relligione capis.

# II, 10 In Tonsum

Ponere metra iubes. An me tondere putasti,

Tonse? Nec a tonso vertice nomen habes.

Tondes forte viros vel inertia pectora tundis.

Me sine carminulis tundere Tonse tuis.

# II, 11 In canem aemulum.

Quid limose canis nostro te tergis amictu

Sordidus? Id domino ne videare facis.

# II, 12 Ad Blasium

Bina mihi vacuo quom caedis grammata ligno

At tibi cur Blasi carmina bina negem.

# II, 13 Ad Lamiam Formium.

Imparibus gaudes elegis. Ego dicere versus

Laudo pares. Parili certat amore Dryas.

Curribus adde pares, geminosque adiunge iuvencos.

Laetor enim paribus. Formius imparibus.

# **II, 14 Ad Euterpem in Sympsium Bal. Mellii.**

Melliae stirpis generisque summi

Festa cavalca bovis, et iugales

Dulcis Euterpe canimus sonoro

Pectine taedas.

Sive tu mavis fidibus vel ipsas

Lesbio primum celebrare cantu.

Diva transcendens age dic nepotum

Saecula carmen.

Est locus divi propior sacellum

Clarus Harasmi. Populoque gratus

Cuius insignis aditus refulgens

Cerva tuetur.

Hic domus celsa est. Petit astra tectum

Nobile. Hic surgunt Pario columnae

Marmore excisae. Spaciosa campum

Porticus ambit.

Porticum cingunt virides, opaci

Frigoris silvae. Medio sub horto

Cantibus mulcent liquidum volucres

Aethera circum.

Campus hic late radiis aperti

Panditur coeli, gelidae sed umbrae.

Lenis hinc illinc tenui susurro

Desilit unda.

Desuper campum sinuosa nubunt

Linthea, ardentis vetit autemque flamas

Solis obliqui. Super addit auram

Herba recentem.

Phoebus aurata geminos quadriga

Ceperat, Iuni decimo calendas,

Iam novo terras agitatus omnis

Triverat aestu.

Quom sacrum vates hymenaeon ultro

Melliae ridens cecinit puellae.

Sponse Cavalcha\_bovis assuisti

Marchio gentis.

Tunc meum laeto comitante Plausu

Atriis nomen coluere nymphae.

Pronuba et passim cecinere castae

Carmina matres.

Regios quando tulit apparatus

Mellius pictis onerans tapetis

Baldasar mensas. Micuit rubenti

Murice tellus.

Splenduit fulvo domus omnis auro.

Stratus argento paries superbit.

Verberat totam radiantis aulam

Flama Pyropi.

Strenuos qualis latium ministros

Vel stupent qualem superi iuventam

Serviunt stratis duce sub Cipello

Ordine mensis.

Hic comam flavus, niveusque dentes

Ardet hic labris roseis. Eburno

Hic nitet collo, sua quemque tollit

Forma priorem.

Iussa certatim properant. Paratis

Nobiles coetus cubuere mensis.

Hinc sedet patrum venerandus ordo,

Inde puellae.

Coena festinat. Volucres ephebi

Quicquid et tellus alit aequor. Atsra,

Inferunt mensis, pateras coronant

Vina capaces.

Quisquis indulget Genio. Moratus

Delius pronos citharis amores,

Colla Lucinae superis canebat

Candida nostrae.

Hinc ioci mixto placuere Ludo.

Inde saltantum numeris choreae,

Quippe sublatis fuit usque mensis

Plena voluptas.

Sensit haud tales phrygio choreas

Nupta pastori Priami sub aula.

Perfida haud tales posuit Canopo

Tibia cantus.

Plaudet alternis pedibus. Moratur

Altera erecta indigitos. Decori

Haec manus iugit manibus per orbem

Docta puelli.

Obvium linquit iuvenem sinistra

Parte, qua dexter puer ante lusit.

Haec latus iungit lateri, vicissim

Rapta propinquo.

Festa lux tota celebris Cremona

Ducitur. Nuptae saliunt et aptae

Iam toro. Dictat senior puerque

Carmina festus.

Certat haec crispis mulier capillis.

Haec genas dulcis, roseosque vultus

Arte componit. Iuvenem haec loquaci

Lumine figit.

Vestibus fulget tyriis, et ostro,

Illa vernantes sine more gemmas

Porrigit castis humeris et aptat

Pectore summo.

Nectit auratam clamydem coercens

Fibula illustris dominae. Fatigant

Hae caput mitra, tenerae secutae

Cornua Phoebes.

Legibus clari mediasque cingunt

Artium insignes dominas magistri,

Rector hinc urbis. Patriae parentes

Inde residunt.

Nobilem cinxit populus catervam.

Hi toris late iacuere pictis.

Plebs stetit. Festas veniens choreas

Vespera clausit.

Ergo vos ambos copulet secundis

Iuppiter divis, patulum cubile

Impleant nati. Superentque priscae

Saecla Syillae.

Grande vos urbis columen. Superbum

Vos genus. Claros monitus parentes

Pono et illustrem reticere cogor

Numine gentem.

Baldasar nostri memor usque Melli

Iam vale. Albrisi tenues libellos

Perlegas, cura vacuusque ab omni

Fronte serenes.

Si tibi nostros placuisse cantus

Sensero, plures venient libelli.

Tu quibus clarum triviis recondes

Sydere nomen.

# II, 15 Ad Serum Florentinum.

Mulcent, Sere, meas tua carmina saepius aures.

Saepius Albrisium Strozea metra iuvant.

Sere, tuum et Titi Strozae lego carmen uterque

Nobilis, at Titi Laurea nobilior.

# II, 16 Ad Philippum Ferusinum.

Si Laurentinos mavis, Ferufine, libellos

(Incomptus nec enim forte libellus erit)

Seria seu poscas, ipsum percurre libellum.

Seria cumque iocis (crede) libellus habet.

# II, 17 In Tadaei Dovarensis Sepulchro.

Flebilis heu prima cunctis erepte iuventa

FOrte Dovarensi stirpe Tadaee iaces.

Non tua nobilitas, nec opes at candida fama

Virtusque aeterna dant tibi pace frui.

# II, 18 Ad Sigismundum Simonetam.

Sigismonde tuo data prosit dulcis amico

Nil fluvialis anas, nil tua phasis avis.

Aeger aves linquo. Prohibent data pharmaca. Vesci

Munere posse tuo me vetat Archigenes.

Mi frust[r]ata Ceres liquidis mollitur in undis.

Haec Laurentino prandia sueta tuo.

Saepe mihi misero Diogenica coena parata est.

Et vinum lympha pre/praedominante bibi.

Quare nobilium coenis, dapibusve superbis

Abstineo? Samii prandia vatis ago.

At mihi compositas tua quom Reverentia vaenas

Senserit, oblati muneris adde vices.

# II, 19 Ad comitem Antonium Guidonem.

Guidonum comes inclyte

Nostri candidior gloria nominis.

Me casus liceat gravis.

Et forte immeritum torqueat advenam

Mens immota manet tamen.

Et vincit stabili tristia pectore.

Sit quaecumque, animo pari

Vincenda est homini moribus integro

Fortuna. Ille potens sui

Ac felix nimium cui licet in diem

Vitasse aspera numinum

Et quae fata truci iussa neunt cholo.

Hic divum validum genus

Et quamvis paphia matre sit aeditus

Non vulnus Rutuli ferum

Evasit pelagus nec tamen Albulae.

Regnatorque Asiae manum

Ultricem timuit militis impii.

Expertus fera pocula

Vir saevus macedo, protinus occidit.

Incautum miseri pedem

At nos si tacita cuspide fiximus

Tu saltem miserans pium

Aegroto baculum redde celer pedi.

# II, 20 Ad Iohannem Iacobum Simonetam.

Tun Laurentinos potuisti spernere versus?

Estne repulsa mea charta notata manu?

Forte graves aderant, vel seria nostra putasti

Insertum Blancae nomen habere tuum.

Mene putas uno sic semper amore perire.

Ut nisi candidulae dem nova metra tuae?

Falleris heu nimium! Credas, Iacobe Iohannes

Simoneta, aliis ignibus implicitum.

# II, 21 Ad Lodovicum Simonetam.

Saepe quatit blandus patientem nuncius aurem,

Dulcior a patria non fuit urbe comes.

Sed mea me sortitum alio certamine cursum

Allicit ad tardos Calliopea pedes.

Quando gravem tumidumque animis Elegia reponit

Nec sinit audaces longius ire moras.

Saepius Euterpes fidibus molimur et omnis

Curae expers tenero risit amore puer.

Interdum curvos iubet asper radere mores

Thespis, ut excusso pallida felle vacent.

Nec minus ardentes effervere cogit iambos

Digna Licambreis invida turba notis.

Post tamen emissos sequitur concordia versus,

Si coluit sanctam carmine versa fidem.

Semper enim celeres ita detestamur iambos.

Non nisi ridentem quaerimus arte iocum.

Lascivos igitur vacui cantemus amores

Sitque viro quaevis lusa puella suo!

Reddat apollineae moderamina dulcius arti.

Doctaque festivum dextera tempter ebur.

Tu potes aestivos lodovice levare calores,

Nymbosaque gravem solvere nube diem.

Si canis unanimem cantu visurus amicum,

Ditior est nutu charta futura tuo.

Et nisi me leges divinaque pagina tardent,

Omnis aget missi carminis hora vicem.

Si tamen obstabit nostris ea cura libellis,

Mutuus alterno pectore vivet amor.

# **II, 22 Ad Deum Galeacium.**

Vatibus siquid cecinit iocosum

Ausa festivum celebrare carmen

Nostra testudo cita te iubente

Maxime princeps.

Virginum toti celebrem catervae

Luciam nostri decus esse saecli,

Quintili et curas, vacuos modoque

Risit amores.

Nobilem dixit potior triumphum

Saepe Sphorcina repetitus aula

Plausus, aeternum te ubi flagitarunt

Vivere gentes.

Vive. Praesentem populo secundent

Fata, doctori columenque nostro

Te velint parcae. Liquida hic (fatemur)

Voce canendus.

Clarius docti speculum Perusi

Non viget. Nullus viguit parentum

Maior. At talem reditura spondent

Saecla nepotem.

Insubrum laetam ligurumque prolem

Quam dedit parvo lare perspicacem

Saeva paupertas, apicemque nostri

Canonis aufer.

Felsinae excedens studio virentis

Incolas magnos, genus et superbum

Fama, nec tollat sua notus ultra

Cornua Rhenus.

Cedat huic discors chorus et reperta

Fraude, quem dicunt doluisse pisis

Alter hetruscae siculaeque duplex

Gentis alumnus.

Roma quos fovit, veniant Catones.

Filium et iusta tumidus securi

Qui ducem bello rapuit secundo

Militis ausu.

Fabrici manes modico potentis.

Exules quamvis properent Camilli,

Alter, ut sponte est tumulatus, atrox

Destitit aura.

Pone, quem Poenus reducem peremit!

Hostibus lusis, meliora cernas.

Pectorum vel quae genuit propinqua

Valle sabellus.

Quippe doctori iubar omne nostro

Cedere extinctum, velut astra Phoebo,

Et feres omni merita decorum

Laude parentem.

Nuper hic nostrae seriem Coronae

Non prius visam posuit, recenti

Arte, quo pacto, meritis quibusve

Provocet actor?

Impiger claros studiis penates

Usque ubi magno nituit triumpho,

Sphorciae illius potiturus aula

Deserit ultro.

Redditit plures dominos sacrorum

Canonum. Multis graviora fixit

Iura. Lombardae fuit iste gentis

Nobilis auctor.

Huius audito pavitans recessu

Tota sic quamvis gemeret iuventus,

Te tamen dextrum domui sibique

Credidit omen.

Omen oranti modo sis Philippo,

Porrigas vultus merito faventes.

Nunc sibi cantet facilem supremi

Principis aurem.

Audies totum prece supplicantem

Urbis externae populum, tuaeque

Ferre Sphorcinas super astra docto

Carmine laudes.

# II, 23 Ad Antonium Fredericum Simonetam.

Grata fuit nostrae tua dulcis epistula menti,

Tristia fraternus corda levavit amor.

Speraram moesto prius implicuisse dolori,

Funestamque rogis apposuisse manum.

Sed modo vernantes disiectis nubibus auras

Quaesitamque tuo carmine reddis opem.

Tam neque threicios stupuerunt Gargara cantus,

Mota nec auditum delphica vallis ebur.

“Quam laurentinis numeris Antonius arsit,

Cichiades tardo ponere metra pede.”

Mirabar stabilem flecti sine pondere versum,

Mirabarque graves pectinis arte locos.

Mixta ioco rigidum mollit facundia carmen,

Non oblita sui signa decoris habet.

Aurea carminibus aetas fuit. Aurea reddit

Tempora Castalius in tua vota liquor.

Perge decus latio! Vos aspirate canenti

Pierides, sacrum profer in astra caput.

Sit tamen una quies geminis eademque duobus

Gloria, sit longae pacis opimus amor.

Tuque vale. Si rara aderit quae/ quam/quod dictet amorem

Charta, vacare deo pectora nostra scias.

# **II, 24 Ad Laurentium Stroçam.**

Si quando tumidis aequora syrtibus

Insurgunt, placida temperat horridum

Vocalis cithara traicius mare.

Extremi cyclades littoris incolae

Auditis trahitur quodque fugit modis.

Et prono pelagi sternitur alveo.

Subsidunt tactis arbuta Frondibus

Si visit rediens bistonium nemus.

Horrentem gelidis aut Rhodopen iugis,

Deceptae coeunt carminibus ferae.

Et credunt laquei non metuens caput.

Impastae numeros ut nimium breves

Quom totam fidibus sumpserit hic diem,

Detestantur aves, atque iterum vicis

Deplorantque suum pectinis ordinem.

Desertae has tenebris non revocant domus

Nec tutis, positi cautibus advenam

(Heu frustra) querulo sollicitant cibo

Nutricem. Tacita nam periit lyra.

Se sponte aut moriens implicuit plagae

Natorum genitrix immemor abditae.

Laurentinus honor quom sonet Orphea

Nec phoebo inferior sit numeris puer,

cessisse et didicit Calliopen sibi,

Nos aeque attonitos carminibus datis

Exegit stabili colla dari iugo.

Hic solusque manum vincier insciam

Iussit mellifluis cedere vocibus.

Vinci gloriae erit. Si premat inclytus

Nostrum Stroz(z)a suo culmine verticem.

# II, 25 Ad Alexandrum Coletam.

Qui secat excito tutus fervore Charybdim,

Solus Apollinea tempora fronde tegat.

# II, 26 Ad Titum et Laurentium Stro**ç**am.

Doctior inde domum redii me garrula postquam

Inter vos habuit porticus una duos.

Saepe duos inter si consedisse poetas

Contigerit, medius non ero. Primus ero.

# II, 27 Ad Sigismundum Simonetam.

Sigismonde mihi quom sis conviva, iuvencum

Nulla omenta, dapes nufalla parabit avis.

Beta fabae cum pisce nuces cicer ipse fasellus

Allia far scombri coena futura tibi est.

# II, 28 In Aptum. Ad comitem Antonium Guidonem.

Aptus vult dici, fuerit qui semper ineptus

Egregiumque Apti nomen ineptus habet.

Officiis Aptus tibi Iure videtur ineptus.

Ergo tuus cunctis Aptus ineptus erit.

# II, 29 Ad Baldasarem Mellium.

Baldasar e cunctis paribus delecte, revises

Qualem saecla prius non habuere Ducem.

Hoc duce laetus abis, te nomina magna tuentur

Forma, et opes, probitas, nobilitatis honor.

Immemor Albrisii quod enim felicius ulli

Principe quid nostro carius esse potest.

# II, 30 Ad Thomam Haesinum.

Ad tua nobilium veniant convivia coetus.

Fas templi primos, urbis et ire patres.

Me gravis invitum stomachi dolor inclyta nostri

Gloria, convivis cogit abesse tuis.

# II, 31 Ad comitem Galeotum.

Torquerat, generose comes Galeote, diebus

His quibus abfueras, nunc viget ingenium.

Sponte sua redeunt mihi, te veniente, camoenae.

Accelerant gressus ad mea metra suos.

# II, 32 Ad Iohannem Franciscum Simonetam.

Purior argento, tua Barbara, dulcior Hybla

Turpe quid illa licet barbaricumve sonet

Nomine barbarico potuit formosa videri.

Semper forma, viros nomina saepe movent,

Et pluviae tenues (mihi crede) et dulcia vina.

Decipit et cunctos foemina nuda viros.

# II, 33 Ad Franciscum Firmanum.

Leuceos eiicitur, subiit rivalis, eburno

Lampronina fovet Anthrace andra sinu.

Scilet hic forma, rivalis munere certat.

Leuceos eiicitur. Anthrace andra fovet.

# **II, 34 Lucina in Cerverium.**

Et quid compositi carminis alitem

Indoctis fidibus deprimis inclytum.

Concussaque rudi pectine barbito

Vatem bombiculis exanimas tuis

Cerveri. Hunc animae dimidium meae

Ausus loripedem dicere transfugam.

Complexus mediis arboribus sacram

Euterpes numeris me Dryadem colit.

At me quom reducem moenia ceperint

Dicor nympha, tamen carmine lesbio

Miratur roseam pallidulus nurum.

Unius celebrans virginis abditae

Dulces usque oculos, et patrium decus.

Nec vatem geminus lusit amor meum.

Torret fida venus nos face mutua.

Et nos (crede) iugo cogit aheneo.

# II, 35 Ad Guilielminum Lamiam.

Iungere quem potuit castae Latona Minervae

Tu priscae generum nobilitatis habes.

Diuitiis forma cui si certaverit, addet

Formosus vistas Bartholamaeus opes.

Quando illum celebrent mira gravitate camoenae

Legibus ingenio pulchrior ipse suo est.

Fortunata viro Lamiarum sanguinis uxor

Hoc erit, illa viri, coniugis iste decus.

# II, 36 Ad Hieronymum Guidonem.

Maturas bis noster habet Guido pampinus uvas,

Bisque novo floret palmite noster ager,

Non mirere igitur vatem Iustissime praetor

Parcius obductas sollicitasse fores.

Praetorem cuncti, Guidonem solus amavi,

Guido mihi, cunctis praetor amandus erit.

Candida mortalis, non haec, dea nostra puella est.

Et guidoniaco Candida digna sinu.

Ambo felices, amborum basia summo

Grata Iovi, paphiae concubitusve placent.

Causa subest tacito mihi pectore, nubila titam

Si fugat, Albrisium iam Guido semper habe.

# II, 37 Ad Iohannem Iacobum Simonetam.

Simoneta meos risit fortuna recessus,

Et mea furtivus pectora fovit amor.

Vina pararat anus, quom iam positura placentas,

Compressa est ipso nostra puella penu.

Meque reversa cadis vinumque exhaustura, paratum

Excepit, roseo continuitque sinu.

Nuda femur niveum, paphias detecta papillas

Fixit amatori basia mille suo.

Cuncta verebar amans, sed noxque, Venusque favebant.

Deque cadis vinum tardius isse putes.

Sola ministerio coenae mensisque vacabat,

Ac condita focis fercla parabat anus.

Haec erat hospitibus laetissima forte receptis,

Laetior hospitio nostra puella meo.

Nos in complexus utinam sic fata tulissent,

Haererem et lateri frigidus usque suo.

Sic pater extinctos tumulo posuisset eodem,

Idem clausisset nomen utrumque lapis.

At quicumque duos tumulo vidisset amantes,

Diceret: “Ista precor molliter ossa cubent.

Clare Poeta iaces, tecum LUCINA quiescit,

Quos iunxit, nusquam dissociavit amor.”

# Buch III

# **III, 1 Ad Iohannem sancti Lamberti** praesulem Aurelius Laurentius Albrisii Lucinae liber tercius incipit.

Lambertinus adest incolumis pater,

Sol terrae, tenebris redditus est dies.

Spirarunt posito turbine mitius

Surgentes Zephyri, depulit horridum

Adventu borean, hic nebulas suis

Disiecit roseis luminibus graves.

Adsunt deliciae carminibus meae,

Iam Primus citharae suggeritur vigor

Festivamque regit gratia barbiton.

Formosum lyricis cantibus advenam

Augustumque tuens Caesareum decus

Tutelam populis, nobili et inclytum

Mireris Latio Calliope Ducem.

Quod vitae requies, moribus integer

Lambertinus honor, spes amor et nitor,

Carpensem propior contigerit domum,

Vos nymphae nemorum capripedas sacros

Et sparsas variis montibus Orchadas

Praestetis faciles in numerum choros.

Fert ardens celerem Quintilius gradum

Carbo, maeonia splendidior lyra.

Excitas fidibus senserit ut manus,

Componet modulum pectinis ordinem

Maternum resonans Threicius melos.

Dicentur liquidis vocibus optimi

Lambertine suis astra super modi.

At nos si viridi fronde caput decens

Ornaris, memores Caesaris et tui

Reddemus merito carmine posteros.

# III, 2 Ad Boninum.

Grandia quom magno trutineris verba palato

Scire Bonine velim cur breve nomen habes,

“Forte Boninus eris”, genitrix tua praescia dixit.

Hoc quoniam tota rarius urbe venit.

# III, 3 In Cerverium.

Dicne satis limo vitam mersisse palustri?

Involvisse tuos prostibulisve dies?

Quin etiam reticenda canas memoresque furorem

Qui potuit fida delituisse domo.

Dic age, quom passim tete et tua crimina perdis.

A te quis potuit tutus abisse comes.

# III, 4 Ad Plantanidum.

Plantanidum nostro commendavere parenti

Missa quibus rogitas carmina Plantanide.

Fautor erit genitor. Plantes ea pectoris imo.

Sic sua Plantanidum carmina missa iuvent.

# III, 5 Ad aeternum Deum.

Omnia si mundo te concedente creantur,

Perpetuamque tibi dant elementa fidem.

Si regis humanos certa ratione labores,

Aurea qui nutu sydera cuncta moves,

Respice romanae dexter capitolia gentis

Ac nitidam puro lumine funde diem.

Illuc augusto sub Caesare contigit omne

Et decus et nostrae gloria militiae.

Illic sit nostrae data pignora cara iuventae.

Illic spes et amor deliciaeque meae.

Egregium splendet, fratri velut obvia Phoebe,

Inter honoratum signa minora iubar.

Virtute eximia summae pietatis imago,

Est opibus, sacra est relligione potens.

Si qua instant capiti diverte pericula caro.

Nec sine ferales quid potuisse deas.

Imo age vernantes disiectis nubibus auras,

Maioremque feras ad sua vota gradum.

Redditus ut tandem colla amplectetur amici,

Et caleat iuncto pectus utrumque sinu.

Incolumem optatum da iam pater alme Iohannem.

Curam animae serves, dimidiumque meae,

Sacra tibi festis onerabimus hostia donis,

Et dabit accensos quaelibet ara focos.

Astabunt pueri, virgo nuptaeque puellae

Et referet dulcis turba canora modos.

Ast Lambertini felix custodia templi

Perpetuam merito dicet honore diem.

Annuis ergo, pater, lachrymas dignare precantis.

Atque pia nostras concipe mente preces.

# III, 6 Ad Cichidas.

Sollicitant variae mortalia pectora curae,

Dispar amor rebus discolor usus inest.

Bella gerunt alii, teneros canit alter amores.

Nautaque caeruleum per mare scindit iter.

Currit ad extremum deductis mercibus axem,

Alter amoena hilaris ocia ruris agit.

Hunc vel olympiacae tumidum iuvere quadrigae.

Est qui Pierium carmine mulcet ebur.

Me sacrae leges, iusto data cura Lycurgo

Me Romana ferunt iura patrumque decus.

Finem animae leges, certam dant iura quietem,

Legibus et curas solvimus usque graves.

Reddit opes morum probitas famamque perennem

Nobilitant humiles iura superba domos.

Aeternum vivet Baldus, sua Bartholon addit

Gloria. Perpetuum fers, Salicete, caput.

Sed quid in antiquae divertor nomina gentis?

Et vos sublimi vertice tollet honor.

Obruit eiectis confusum legibus orbem

Urbs, ubi civiles movit in arma manus.

Caecropidas legum minus observata vetustas

Sustulit, amissum luget hic imperium.

Me diviniae igitur leges, civilia iura

Tantorumque rapit sacra corona virum.

Lex ubi, nullus inops procul est discordia, nulli

Nocte metus, quemvis pax opulenta fovet.

His ego me populumque meum patriamque labantem

Consilio certa sub ratione regam.

Noster deinde petet caelestem purior aulam

Spiritus, exactae premia militiae.

Simonetae, igitur post dulces (iura) Camoenas

Sumite vel saltem principis officium.

# III, 7 Ad amicos et Cupidinem.

Grande ministerium sacrumque daturus honorem

Haec mihi poscenti munera, praesul ait:

“Pone, miser, teneros, quibus es deceptus, amores

Castaque sit tota mente manuque fides.

Non te civiles vertentes numina curae

Praecipitent. Soli subdere colla deo!”

Vos igitur, dulces tacita sub nocte susurri,

Spesque meae Veneris, grate Cupido, vale.

Parcite, siquid amor nocuum lusisset, amici.

Claudetur firma nostra puella sera.

# III, 8 Ad Iacobum Antiquarium.

Sacra ferunt niveae Paracleti festa columbae,

Illa mihi ut fastum nunciet omen avis.

Non ego formosae iam captus amore puellae

Nulla dabo oppositis basia grata seris.

Non gradibus radiove geometra limen adibo,

Quo speculam iacto scandere fune parem.

Nocturnos repetam loca non per amoena recessus,

Saepe ubi composita iunxerat hora duos.

Me mea relligio miseros planctura reatus

Servabit sola nocte dieque domo.

# III, 9 Ad Iacobum Marnum.

Qui valet et nervis et forti pectore praestat

Victor habet quicquid muneris esse potest.

Non mea divitiae, non Apollinis antra levarunt,

Quominus usta gravi corpora febre labent.

Mens immota licet rigida virtute supersit.

Languet at infenso corpus inane toro.

Si mea forte preces superis Lucina pararet,

Te Genium molli saepe vocante mero,

Nulla meos artus depasceret arida febris.

Torqueret nullus corpora (crede) dolor.

Quare agnam et tenerum pro sospite laetus amico

Caede bovem. Caeso stat bove nostra salus.

Saepe rogare deos, saepe addere munera templis

Lucinam moneas, Marne Iacobe, meam.

Virginitate potest fera vindicis ira tonantis.

Fata deum et flecti virginitate queunt.

Una meos igitur poterit Lucina dolores

Solvere, sola animae spes requiesque meae.

Inde ego Lucinam meritis cantabo libellis

Dulcia Pindarico pectine metra movens.

Versibus insignem hanc omnis mirabitur aetas,

Teque meis clarum, Marne Iacobe. Vale!

# III, 10 Ad Mecoenatem Cichum.

Nil firmum stabile aut sub Iove cernimus.

Heu pennata fluunt tempora, non minus

Impellunt celeris fata manu vices.

Immatura ruit mors. Nece tristius

Morborum omne genus. Iam nova febrium

Artus vis populat. Iam sitis aridas

Fauces assiduis decoquit ignibus.

Nunc carae patimur funera coniugis

Nunc dulcis pueri, nunc rogus hospitis

Antiqui, miseris aspiciendus. Et

Orcho dedita fas subdere corpora.

Nec laetum pietas ulla coercuit.

Nec flecti indocilem pierides movent

Plutona. Hunc repetit quodque fuit modo.

Haec sint dura licet, sint licet aspera,

Mecoenas, homini sint tamen omnia

Debellanda. Feri maxima poscimus

Sub belli fremitu praemia maximo.

Te virtus animi conscia nobilis

Moresque ingenui, te probitas docet

Quod fati est, solido pectore perpeti.

Magno saepe malo proveniunt bona.

Exactis tenebris cernis Apollinem

Almum, syderio surgere lumine.

At Romam illiacae relliquiae struunt

Deiectis Asiae moenibus undique.

Servavit patriam numine concito

Paccatam proprio funere Curcius.

Caeso sponte ferus te duce vincitur

Hostis. Codre iaces gloria posteris.

Humani generis noxia solvitur

Aeterni roseo sanguine filii.

Hae rebus properae sic redeunt vices

Ut terrena petant corpora pristinae

Naturae seriem. Spiritus integer

Transcendat liquidum purior aethera.

At mondi illecebras falsave gaudia

Saevus si rigida lance coerceas,

Laetus cuncta potes solvere tristia.

# III, 11 In Franciscae Bonarellae sepulcro.

Hic sita Franciscae Bonarello cara Iacobo

Coniugis ossa. Diu qui legis ista: Vale.

# III, 12 Ad Ascanium Vicecomitem.

Plaude Cremona, senes, pueri innuptaeque puellae,

Plaudite, “Io” tota dicite in urbe, nurus!

Cardinei sublimis apex atque inclyta coetus

Gloria, sceptra habeas pontificisve manum.

Pontificem te Roma suum, te vesper et ortus

Imperiumque ferant ultima regna tuum.

Candide, te, princeps cupiant foveantque deorum

Numina. Habe faciles in tua vota deos.

Dii tibi felici domito prius hoste, senecta

Nestoris, aeterna dent quoque pace frui.

Pax aderit totum te regnatore per orbem.

Te duce securum quisquis inibit iter.

Sacra dei poterunt duce te momenta referri,

Accolet et Christi gens inimica fidem.

Prima igitur duce te speramus saecula, princeps.

Ocia Saturno rege morata dabis.

Lacte fluant amnes. Dent quercus roscida mella

Verque sit aeternum. Sit sine labe fides.

Vernantes spirent Zephyri laetamque prioris

Temperiem dextro sub Iove veris agant.

Sponte ferax incultus ager ferat omnia. Campi

Luxurient. Rastros nec patiatur humus.

Agna lupum societ, rabidos armenta leones,

Raetia nec metuant insidiantis aves.

Da pater ingenium, maiestatemque verendam

Gentis apollineae, pieridum quam/que melos.

Nascentur pulchra celebres virtute poetae

Itala grandilo quos afferet aura patres.

Tu (precor) insigni citius succurre Philelfo

Vatibus et totas congere largus opes.

Ultimus ipsa, pater, tua nomina perleget orbis

Sphorciada et feries vertice (crede) polum.

Ergo vale et faustum pia dent tibi fata recessum,

Bisque vale et toto tempore laetus abi.

Vive. Sed Albrisii memorem te fata secundent.

Annuat optatis Iupiter usque tuis.

# III, 13 Ad Andreotum Mainum.

TErrarum et pelagi potens

Exercet validas regna super manus

Insubrum et ligurum gravis

Regnator. Patriae grande decus meae.

Horrent anguigerum Ducem

Bello, paceque magnum hesperiae sinus.

Horret qui Tanain bibit

Extremum, Libye qui sitit arida.

Informesque gelu plagas,

Siquos aura fovetque alterius poli,

Diis et gentibus inclyta

Terrent anguigeri nomina principis.

At proles nova Sphorciae et

Illius Mariae, sanguine regio

Quos nosti genitos. Tuae

Me Blancae speculum, spiritus integer

Me Blancae Ascanius puer

Romanae celebris gloria curiae

Vultu me roseo fovet

Hic pura Ascanius candidior nive.

Maternam referens fidem

Splendet iudice me clarior omnibus,

Eoi instar Apollinis.

Hic te praecipui ferre patris loco

Hic semper didicit suae

Mentis teque animi iungere conscium.

Felix te maino puer

Longaevusque tuo consilio gravem

Vincet Naestora maximus

Regnatorum Italae gentis et ultimos

Dux tum Romulidum sacer

Eoum populos imeprio reget.

Felix te Maino, feris

Pacatum ducibus sub iuga redditis

Orbem pacifera manu

Spondens aurea mox saecula posteris

Servabit. Nimium potens

Ipsius Maino te duce principis.

Iam perge, et superos habe

Aeternum faciles. Albrisii velim

Te parcae memorem tui

Sub dio Ligurum principe factitent.

# III, 14 Ad Antonium Fredericum Simonetam.

Pone iocos luxumque, patris vestigia serves.

Atque animos vertat nulla procella tuos.

Et virtute pares et amore adiunge sodales.

Ingenium studio cura laborve dabunt.

Quem leget in primis ipsum venerare poetam,

Et quae mireris carmina, semper habe.

Bella modo regemque canas, dulcique susurro

Quae mala deceptus verba reliquit amans.

Tutior Antoni rapidam transire Charybdim

Sic poteris, claro et semper honore frui.

# III, 15 Ad Guidonem Antonium Simonetam.

Gelius edocuit Graiorum ludere verbis:

Auctoris iussu Graia elementa dedi.

Sed ne barbaries incognita vexet amicum,

Scribentur Latia disticha quaque manu.

# III, 16 Ad Guilielminum Lamiam.

Nulla clarus honos die

Antiqui generis, iam neque clauditur

Annorum serie gravi.

Semper iura manent sanguinis inclyti.

Nec tolli probitas valet.

Bellorum fremitu sive cadant polo

Contorti valida manu

Ignes sulphurei, seu mare fluctibus

Aequet summa feris iuga.

Non omnis moritur fama. Superstitem

Reddunt maeonia cheli

Sertis compositi tempora Laureis.

Quis sciret Lamias tui

Auctores generis sanguine regio

Insignemve ducem Lamum,

Qui cinxit pario marmore Formias,

Qui Lyrim ratibus secat

Romanisque dedit nomina patribus?

Flacci at candida barbitos

Illustres Lamias personat undique.

Nectit dehinc Lamiae suo

Flores purpureos. Lilia dividunt

Immixtas violis rosas.

Sic dulces citharae quae medio poli

Auditae feriunt ebur,

Motum Pindarico pectine dulcius,

Ipsos caelicolas trahunt.

Moestae tristia iam vel Stygis aequora

Mulcere, Euridicem et queunt

Nulla sorte habitam reddere coniugi.

# III, 17 Ad Fulgosium.

Fulgosi immeritum dolere ventrem

Torqueri doleo, saluber adsit

Mavae flosculus et croci, his acetum,

Cum farre addito turtures obesos.

Sospes laetus abi. Modo ara coctos

Fulgosi sacra turtures habeto.

# III, 18 Ad Iohannem Sancti Lamberti praesulem.

Te duce Caesarea fausto Iovis omne dextra

Apposita est capiti sacra corona meo.

Unicus orbis apex, nitor, inclyta gloria mundi

Implicuit nostrae laurea serta comae.

Mollius articulos duce te constrinxerat aurum,

Inserta est digito quom tua gemma meo.

Sensisti nitido populum plausisse poetae

Laeticiaeque tuos signa dedisse duces.

Tu quoque me roseo, Caesar iustissime, vultu

Mandasti aeternum ferre sub astra caput.

Dicite “Io” comites, “Io Lambertine”, perennem

Hunc praestate hilari voce manumque diem.

Festivasque (modo licet) exercete choreas

Et vacet admissis quique puella iocis.

Iam Lambertinos triviis cantetis honores.

Perpetuum merto carmine ferte decus.

Splendidior toto sit Lambertinus in orbe.

Unica saepe meis gloria carminibus.

Tollite compositis mecum super astra Iohannem

Vocibus, eximium relligione patrem.

At tu, si qua meis assurget versibus aetas,

Clarior Albrisii carmine semper eris.

Usque tui nostro vivent sub pectore vultus

Aeternumque dati pignus amoris erit.

Destituat nitidum citius sol aureus axem

Ante vel eversas torqueat hyster auqas,

Quam Lambertinae cessent (mea gloria) laudes,

Et sileat tanti candida fama ducis.

Vive precor felix et dent tibi Naestoris annos

Fata. Vale nostri nominis usque memor.

# III, 19 Ad Marcum Trotum.

Ferales taedae et perfecti nocte hymenaei,

Sat querulo lachrymas solvitis ore graves?

Hem, quid agam? Ne deos mortabibus usque recusem?

An querar ablata virgine sortis opem?

Ah piguit fluxisse preces, genibusque deorum.

Has frustra totiens apposuisse manus.

Vincimere heu fatis, iam desperare coacti

Fata ruinosas orbis habere vices.

Nulla velim posthac mihi candida fulgeat hora.

Pallida nec gemitus conticet urna meos.

Vos ego quae lusi cinsumite carmina flamae.

Quaesita est forti lurida parca manu.

# III, 20 Ad Iohannem Molum.

Ex quo poenituit serius atticis

Divertisse tuo limine sub logis

Omnis deseruit protinus incyltum

Me virtus, faciles dii tibi sint. Vale.

# III, 21 Ad Mecoenatem Cichum.

Tot mandata sinis cur imperiosa magistros

Exercere tua conscius usque domo?

Fida Leonardi quo quo commercia, cessit

Quo Glusianus amor Varesiumque decus?

Cana nihil patimur populataque tempora. Ciche

Ferre nequit vanum docta caterva senem.

# III, 22 Ad Lodovicum Simonetam.

Est ratis est vector sine remige, libera puppis

Tunditur, unda rapit, hic natat, unda praemit,

Sit lyris, atque decens spretis Elegia coturnis

Si modo perfereret quod rude finxit opus.

Bos gemit. Est vi rapta Ceres. Meo caseus obstat.

Ridet equus, nec adhuc sanna diurna tumet.

# III, 23 Ad Franciscum Philelfum.

Cherilus obliquo poscit sua praemia versu

Praemia militiae fata fuere suae.

Horruit Archilochum quaesito fune Lycamber,

Naso rogat getici littoris exul opem.

Nuper et ardentes Cerveri carminis iras

Pertulit in nostrum falsa tabella caput.

Hos preor insanae medio fervore Charybdis

Nec somnus lassos mulceat ulla quies.

Morte velint miseros nequeant finire doleres.

Inveniant ullam nec miserantis opem.

Cuncta igitur pono nequis Francisce Philelfe,

Invideat nostre pignus amiciciae.

# III, 24 Ad comitem Guidonem Torellum.

Cantibus hi quem somnos adimuntve quietem,

Pro merita poenas impietate luant.

Noctideae tu sacra Comes de more litabis

Ales ne vigili provocet ore diem.

# III, 25 Ad Iohannem Campisium praesulem.

Quaeque malo exemplo sub te commisimus, ultro

Parce: Nihil sacra scripsimus ante manu.

Has ubi rite manus, praesul venerande, sacrasti,

Omnis me tenebras de servisse putes.

Ergo tuum nomen tollemus in astra, deoque

Inter eris nostras hostia grata preces.

# III, 26 Ad Cichum Mecoenatem.

Hic quia noster aper flavas vastarat aristas

Procubuit Cereri victima sacra deae.

Laeta Ceres tecum partitur gaudia Ciche

Ut secura fero sit tua dente seges.

# III, 27 Ad Laurentium Landinum.

Tu bellos versus, tu carmina bella reponis,

Iudice te nullus carmina bella facit.

Tu tamen es bellus, quia rara poemata fingis.

Si nunquam, toto tempore bellus eris.

# III, 28 Ad Guili❮elmum❯ Lamiam.

Guilelme centum pinguia fortibus

Tauris, avitae iugera Cellulae

Vertis, beatus praeter omnis

Suspirii, Viridisquam lungi.

Recte superbum purpureus merum

Custodit arcus, ponderibus gemunt

Depressa magnis horrea et si

Canat ager tumidis aristis.

Hac sorte felix et nimium potens

Scis inter ipsos largior omnibus

Fundens amicos et sodales

Divitiis sapienter uti.

Plus poscit hydrops, qui sibi longius

Indulget. Ipsam pellere nec sitim

Ardente novit sic inique

Et graviter saliente fibra.

Quid iuvit altas inter opes magis

Flagrare, semper vivere pauperem?

Auri est inops inter qui acervum, ut

Forte gravi moriatur umbra.

Regnetis aegram (credite) latius

Mentem domando, protinus utraque

Quem/Quam si deorum cedat aula

Imperii ditione claudi.

Obscura lustret (nostis) ut inclyta

Virtus, abactis luxibus undique.

Hac fretus insignis poeta

Hesperiae dominatur orae,

Felix sabino cespite, nec Iovem

Arcessit ultra ture, sed edocet

Scriptis Artistippi salaces

Pectoribus removere curas.

Is festus alba fronde caput liget

Summo tonantis dignior aethere

Quicunque motam scit Charybdim

Et rabiem secuisse ponti.

# III, 29 Catharina ad pari Bonium.

Qua tibi missa salus, variis iacet anxia curi

Paule petens reditus iam Catharina tuos.

Diruta sunt latiis meo barbara castra sub armis

Turcus et hesperiae pertulit arma manus.

Ah quotiens in te violentam noctis ituram

Tempore barbarinem cernere visa fui.

Ah quotiens tremulos ingenti gurgite fluctus

Pertimui, haud faciles, in tua vela nothos.

At tu cunctarum placidissime rector aquarum

Effice ut optato sint freta tuta viro.

Labitur interea nulli reparabilis annus,

Accelerant cursus tempora quaeque suos.

Nam quom phoebus equos trepida sub luce micantis

Mersit et ionio pallida lora mari,

Sola domo iaceo, lachrymae luctusque sequntur.

Rupta meas lassant pendula pensa manus.

Interdum exacta media iam parte soporis,

Redduntur vacuo frigida membra thoro.

Exagitant pavidam nocturna silentia mentem

Et vigil arrectis auribus haeret amans.

Nox aetas mihi visa fluit, tamen horrida mane

Littora cernenti plurima puppis adest.

Singula tum de te conpellere vocibus ultro

Ausa fui, nullo te fore in orbe ferunt.

Quid mihi tunc animi? Famularum lapsa corona

Inter nutricis pectora fida feror.

Hinc mea sopitae presserunt intima fibrae,

Mox anus accepta membra refovit aqua.

At tenuis demissa oculos ad littora rursus

Perferor, hic moestis personat unda sonis.

Mox ubi sunt clamata satis tua nomina Paule

Nympha refert raucos quos tulit ante modos.

Derisit gemitus quotiens maris unda recurvis

Insonuit scopulis murmura dante freto.

Ac velut in pharia Magnus tumulatus arena

Ludus erat pelago sic mea fata manent.

Scissa comas manibus, necnon mea pectora pugnis

Pallida desertos advehor inde lares.

Hic quoque non cessant suspiria, si modo prosint

Ante meos dixi saepius ista deos.

Impia quod nostras leges et sacra verendi

Iura thori, antiquuum cum probitate decus

Numina turbastis? tuque o regina deorum

Quid fugis a nostris Iuno superba toris?

Onumquam tam clara viri mihi visa fuisset

Forma trucis, nullus clauderet ora dolor.

Lingua meo gemitu sicco riguisse palato

Visa, nihil sivit dicere plura tremor.

Tu tamen acceptam legites, ubicumque moraris,

Neu peream, citius Paule bonine redi.

# III, 30 Ad Laurum.

Grata doctorum iuvenum voluptas

Arbor insignis, Iovis insolentis

Dum tonat terris trepidus, retorti

Fulminis expers.

Quae viges flatu zephyri tepentis,

Turbinis cori patiens, resurgis

Usque, quae nescis borean, et alta

Fronde renasci.

Cinge flaventes positura crinis

Vatibus, cingi plasius decora

Gaudeat dextra placide tuentis

Caesaris orbem.

Plasium qualem patriae penates

Rivulum clari provehunt Philelfi

Cinge surgentem tenui poetam

Laurea ramo.

Esto nympharum chorus inquieto

Ordinis plausu, feriatque dictum

Phoebus auratae citharae revisens

Vatis honorem.

Quippe sextiles properant calendae

Quae gravem tali plasium triumpho

Sorte deducunt, reducique spondent

Reddere saeclo.

Tu puer noni memorem decembris

Amphoram promas patulosque scyphos.

Si iuvat doctam celebrare festo

Carmine laurum.

Laure me sacrum plasium canentem

Aspice et serves numeris decorum

A litem, vati placitum recondas

Pectoris imo.

Me velit dulci recreare cantu,

Me velit rauca relevare curis

Voce. Quatygres videasque duros

Plaudere montes.

# III, 31 Tharsia ad Iohannem Petrum de Casate.

Hanc tibi mittit amans phrygio de monte salutem

Petre licet de te Tharsia multa querens.

Quid iuvat externas deserta coniuge sedes

Quaerere, virgineos et temerare thoros?

Dives eram patria, me regia tota colebat,

Et mea servabant stemata cuncta nurus.

Noscis enim, tua quom percessit inhospita portu

Anchora, tu phtygiis additus hospes aquis.

Serus eras nimium mercis mutator iniquae

Quom peteret plenos bis nova luna gradus.

Hospitio retinens domui contermina nostrae

Limina, plebeia iam premerere toga.

Excidit hoc? Tibi visa fui, tibi visa refulxi,

Hei mihi tardatae sat nocuere morae.

Metua quaesisti nostrae commercia linguae

Victa fui precibus pura columba tuis.

Ah crudelis amor tam mea pectora ferro

Figere debueras in mea damna ruens?

Non ita paeneas usserunt tela medullas

Saeve puer, meme vis tua tota rapit,

Hic decus, hic famam, iam virginitatis honorem

Durus habet. Sola hac dote superba forem.

Interea nostro resolutum littore funem

Puppe sedens legi, Nec pudor ullus erat.

Nocte domum et claros solo genitore perentes

Deserui accelerans (ut lepus actus) iter.

Saepius insano blandis mea colla lacertis

Cincta tibi, roseae plus placuere genae.

Haec mihi narrabas. Narrando multa perabas

Oscula, quo levius nantibus esset iter.

At mihi si patria dabitur consistere terra

Felix coniugio dicar amica tuo.

Spiritus unus erit nobis, eademque voluntas

Nec quicquam sine te Tharsia mentis erit.

Perfide iuratas quo vertis pignore taedas?

Non bene promissis congrua facta paras.

Viderit ista deus et lentas differet iras,

Iratos caveas Petre Casate deos.

Quid tamen aegisti nisi multa pellice natus

Ocior ad nostram parvulus exit opem.

Remige quasque tuo petis in satiabilis arces,

Quaeris ut in placido sit nova virgo sinu.

Poscere iam proprios libeat tibi poscere saltus,

Gaudet enim tauro quaeque iuvenca suo.

Num libet? An cupias iterum mea vota morari?

Mene tuam immerita morte perire Iuvat?

Nec prius emoriar, nisi vindicet ista tonantis

Dextera vel stygii lurida monstra Iovis.

Vota deis, meritos et reddam turis honores,

Tota erit accensis ara pianda focis.

Atsi forte meos spernent fera numina flaetus

Spernet et auxilio iurgia digna Venus,

Nocte truces hominum deiectis ossibus urnas

Omnibus et templis munera grata teram.

Id fera Tisiphone sumptis perinane colubris

Sentiet et quaestus dira Megaera meos.

Petre (mihi credas) meritam dabis improbe poenam,

Pone supercilium. Iam mea vota time.

Rumpentur vetito nunc nunc mea viscera ferro.

Par tamen in fato poena duobus erit.

# III, 32 Ad aeternum Deum.

Turerum deus omnium

Plasmator, liquidum qui prius aethera

Firmasti igniferae plagae,

Discretum positis nexibus et cahos

Solvisti omnipotens, rudis

Naturae explicitis legibus undique.

Qui mundum imperio, ac tuo

Nutu quaeque regis, qui omnia continens,

Festi nam revehunt dies

Sacrare tui sanguine filii

Sanctitas abluit omnium

Hic sortem miseram, fregit hic impia

Lapsis tartara candidus

Post busti tenebras, corpora tercio

Restaurans citius die

Sublimis patrium contigit aethera.

Tanti at gaudia muneris

Nos christi memores solvimus annua,

Iam claemens praeter effice

Humani sceleris sit nihil obsecro.

Aeterna sapientia, ac

Divino repleas pectora numine

Orantis pueri, preces

Has nec sperne, meo illabere sensui

Tu me me doceas rogo

Quod gratum fuerit dicere canticum.

# III, 33 Ad Iohannem Antonium Gerrardum.

Me tua donavit niveo reverentia flore.

Digna sit accepta carmen habere rosa.

Primus amas vatem. Gerrardum vatis honoret

Charta. Vale pario marmore candidior.

# III, 34 In Frederici Malumbrae sepulcrum

Nobilitas quod opes, quid perfuit inclyta virtus.

Et pietas, iustae quod valuere preces?

Rizardi quondam proles generosa Malumbrae

Ossa Fredericus hac sua clausit humo.

# III, 35 In Picculum.

Piccule nobilium turbae immisceris et audes

Addere flagitiis spicula mille tuis?

Quid portenta paras monstrum et sine nomine carmen?

Quidve novum sceleri congeris usque scelus?

An factis peiora moves? Ne tristius usque

Saeviat in toto quod struis orbe nefas.

Oderit atra licet te styx, stygiaeque sorores,

Ipse tamen nostro sub iove tutus abis.

Vive precor. Nullamque tibi ferat aura quietem.

Sit voto miseri mors neque prona tui.

# III, 36 Ad Franciscum Philelfum.

Delion exusta calamos fregisse tabella

Pulsa novercali quereris tua tempora vatem

Irritasse manu, positos Francisce capillos

Vel gemis obduco caput impetiisse flagello?

Non clamosa tuam vexarunt iurgia mentem

Longaevo contempta situ. Penitus timor omnis

Excussus forti de pectore. Nulla Charybdim

Iusticia expavit. Surda fremitum maris aure

Praeteriit, motos per inania protinus haustros

In portum tutae sic effugere carinae.

Legimus egregium scaedam extraxisse poetam

Ignibus, evertisse focos. Non passus honorem est

Vatis apollinei medio succendier igni.

Ille rogat veniam mediaque excanduit ira

Ascraeusque senex vetulum miseratus inertem.

Parcite “Io” clamat, iam percite clamat Iopas

Innocuum lacerasse senem. Rude dixit iniquum

Ancipiti carmen pede composuisse poetam.

Noverit ille tuos blaeso sermone libellos

Incusasse vafer, sua quo quom pagina turget

Censor honorata bene cudat carmina dextra.

Dixit, teque suo deus insignivit honore.

Parcit hic erratis veniamque precantis Iopae

Admisisse licet, doluit bene dicta maligno

Praecurrisse oculo tenebris offensus opimis.

Tum certe horrebat permixtis hymbribus aether

Totaque hyperboreos vellebant flamina montes.

Olim lector ero, non censor, amice Philelfe

Vatibus ergo suum petimus praestemus honorem.

# III, 37 Ad Baptistam Plasium.

Si quis forte placet, mihi semper amice piasi

Crede, places. Nunquam displicuisse potes.

Hoctua vel virtus clarorum maxime vatum,

Vel domus eventu nominis omen habet.

# III, 38 In Vitulinum Lechnon.

Principis egregii maturam ex arbore ficum

Qui legit. Ficos nesciat usque tuos.

# III, 39 In Picculum.

Pharmaca non poscas si desit copia ventris

Maluatia concham, ut bibe syrioli.

Piccule si stomachus mavis laxare, caponum

Sint patinae, parui vel duo terga bovis.

Quom vicina suo Phoebe velit/venit obvia fratri/fieri/ferri

Forte quis est hominum qui liget ora furor.

Piccule saepe furis, nulla est tibi causa furoris

Sed furis, usque furis teque furore ligas.

# III, 40 Ad Philippum Ferufinum.

Grande decus patriae, Vatum Ferufine Philippe

Gloria, discedo, clare poeta Vale.

# III, 41 Ad Divum Franciscum Sphorciam.

Solve, precor, nexus, licet evasisse Charybdim.

Promissamque scias non violasse fidem.

Incorrupta fides, semel et data dextera mala sit,

Sed grave consurgens ferre nequivit onus.

Lege solent pratriae curvos deprehendere mores,

Lege suum cohibet foemina saepe virum.

Iusta timent vetiti iuvenes mandata petentum,

Hique coercenti dant sua colla iugo.

Nos quoque, si pater es, patri parere iubemur,

ne coquat excusso pectora felle dolor.

Si tamen inspecta factum ratione videbis,

Pectora sunt menti consona nostra tuae.

Unum oro, concessa tuum testetur amorem

Libertas, animo quae fuit usque meo.

Quid prece decerno? Tua me sperare fatetur

Nobilitats, facilem te mihi spondet amor.

Libera sopito tandem concordia bello

Efferet eximium summa per astra decus.

Et Laurentini, princeps, tua nomina versus

Sphoricadumque canent cuncta per ora domum.

Annve et aeternum felix devinxerit ambos

Gratia. Habe superos in tua vota duces.

# III, 42 Francha camilla ad Polidorum.

Has lege, tu lectis faveas Polidore tabellis,

Nam tua te salvum franchas Camilla iubet

Contigit en nobis sors opportuna duobus

Ut caleat iuncto pectus utrumque sinu.

Vir meus exacta iam dudum limina Phoebe

Liquit et hadriacas remige pulsat aquas.

Nam tuus hic genitor nostrum ignorabit amorem

Nequiciaeque modum nescius ipse dabit.

Forsitan indulget peregrino captum amori

Et sua cum multis basia miscet amans.

Vel sua cum miseris temeraria carbasa nautis

Praehensa tenet liber per sua regna Cylix.

Forsitan hunc variis (utinam) tumescam percellis

Aequora disiecta pro mare puppe premunt.

Resita sit, certe thalamos intrabis amantis

Coniugium peraget grandeque noctis opus.

Velle puer liceat, licuit voluisse, fatendo

Effice, nam coniunx nulla noverca ferar.

# III, 43 Paula ad comitem Alphonsinum.

Paula tuum cupiens comes Alphonsine cubile

Hanc te secreto carmine poscit opem.

Una salus nobis, etiam tu mortis origo

Esse potes, perimat me tua forma prius.

Fausta libens viduo dicar nova nupta marito,

Et peragam seros in tua vota dies.

Quam mea si quiras alii seruire tyranno

Connubia et thalami foedera pacta mei,

Excidium regni et multas patiere ruinas,

Et cadet imperium post mea fata tuum.

Certe ego cognatas pro munere nubilis arces

Accipiam et dotem vix tua sceptra meam.

At nos si cupido iungemus corpora lecto,

Par amor et geminis par erit imperium.

Iupiter insidias quondam fugisse perentis

Fertur, hamalteae et sustinuisse cibum.

Grata procis ubi mox annis adolere iuventus.

Coeperat, aerias praetulit altus opes.

Sorte alius tam ventosa pro aequora ductor

Imperat, est Stygiis Dis quoque mersus aquis.

Iupiter ut parvae Iunonis sceptra subisse

Et genus omne hominum cunctaque regna videt,

Anxia sollicito tacitus sic corde volutat,

Et cupit atque audet posse cupita sequi.

Quam bene syderio dabitur regnata tonanti

Terra inquit nostro congruet ipsa polo.

Mox ubi tranquillae placuit sententia menti

Adiuvere tui seve Cupido Ioci.

Improbe ubi solitis virguncula pectora flamis

Ussisti, illa suum deperit usque Iovem

Saucia fraternos ut iuno intraret amores

Laeta fuit tanto coniuge posse capi.

Festa dies aderat, superorum tota coronat

Turba Iovem, cuncti carmina, dant superi.

His Hymenaeus opem, necnon Citherea ferebat

Inde suum Bromius mite levamen agit

Luxuriantque dapes, magnum cratera reponunt

Saepe dei, festis personat aula iocis.

Quom perfusa mero tabuissent corda, deorum

Insiluit stratis sacra caterva thoris.

Nupta iovis thalamo soror haec eademque tonantis

Accipitur, Iovis haec, coniugis ille nitor.

Iupiter accepta pro coniuge continet omnis

Ipse polos, de et sub sua iura solum.

Tu quom deserto sociam me iunge cubili

Et praebe in teneros basia multa sinus.

Sic tua contigent felicia sceptra nepotes,

Par erit antiquae nobilitatis honor.

Pace fruens superum longa et veneranda senectus

Nostra fluat, felix sit quom posteritas.

Sed tua cum nostris gaudia misce deis.

At mihi si turpem dabis Alphonsine repulsam,

Et dabis optato posse carere sinu,

Elident laquei iam iam mea guttura turpes

Et tibi tartareis mortua mergar aquis.

# III, 44 Ad Guidonem Antonium Simonetam.

Quid petis? Aut nostras totiens male conteris aures?

Cede, nec oblatas dic valuisse preces.

Non prius ista suis pandentur limina portis

Quam fuerint capiti cornua lapsa tuo.

Excitor attonitus dicto et tremibunda levavi

Membra, ut erant placida strata quietis ope.

Tempora tracta vacant, oculi obluctantur in aedem.

Cornua nec capiti, nec deus aede fuit.

Atque iterum in lachrymas, lachrymae fecere soporem,

Mens tamen oblatam pervigil orat opem.

Ecce eadem medio vox corruit ardua templo

Nec sine vi totae contremuere domus.

Protinus aspersa ter lotus marmoris unda

Ingredior trepido numinis antra pede.

Deiice prodamat, tua deiice cornua. Laurum

Consule, quae nostras horruit ante fores.

Hanc adii sacrumque meae de stipite truncum

Arboris amplexae supplicuere manus.

Atque ego secreta quae sint ea cornua mente.

Conqueror, haec nullas suggerit umbra vices.

Haerebam, supplexque loci data numina adibam,

Nec poterant faustae consuluisse preces.

Terrebant umbrae, sacri penetralia luci,

Mota dabat tremulos quaelibet aura pedes.

Et iam syderios aurora fugaverat ignis,

Lapsaque caeruleus laverat astra liquor,

Ecce coronatus fulvo diadematis auro

Nescio quis tardos fert deus ante gradus.

Nudus erat, tamen alba modo, rituque gabino

Cinxerat obductum vestis utrunque latus.

Pressa nimis nitidum monstrabat semita callem,

Splendidior Phoebo numinis aethra fuit,

Iamque propinquabat, iussus loca cedere, supplex

Cunctor, et excussos suscitat aura focos.

Ille locum et me me cumulato ture pererrat

Nectareum fundes per loca cuncta merum.

Tunc cum deposito cornu decidit amictu

Oraque sunt nutu libera facta suo.

Quaesitus Geniusne loci, praesesve sacelli

Quodque velint capiti cornua nata meo.

Mens elata refert. Faciem manus inclyta monstri

Intulit, est curae cultus honorve loci.

Nomina quisieram, Pauli data nomina dixit.

Reddita quaesito consona verba loco.

Obstupui tantum quia corpora nigra niterent

Et caput imposita quod modo fluxit humo.

Crevit ut audaci paulum fiducia, cessit

Et metus, extremae commoda vocis adi.

Quis defuncta locus ubi corpora, suscipit umbras,

Tunc ne est iudicio quaeque coacta dei?

Pectoris ille licet suspiria traxerit imo

Vota tamen placida fronte petita replet.

Ardua poscis inops animi, veteremque requiris

Lusit quae priscos fabula longa senes.

Sit tamen est ea mens, sicurae exaestuat ardor

Quanta (modo advertas) res fuit ista, loquar

Maiorum steterat varia et sententia discors

Quae loca quasve prius carperet umbra vias.

Inde iterum dubio distincta est regula sensu

Corporeum regeret quis deus alter onus.

Sanguine viva ferunt moliri pectora, quicquid

Accidit, est ubi mens si regit ista cruor.

Dicere nec puduit morientes corporis umbras

Deficere, et nullo duci elementa deo.

Quis nescit veteris commercia vana poetae

Omnem animam capiti proposuisse suo?

Esto, quid hanc molem quom caetera membra moventur,

Urgeret? Duplices forte aderunt animae.

Ille reluctantes congesto corpore ventos

Credit et ex ipso nomine monstrat iter.

Hic licet aeternas et morte carere putarit,

Attamen edocuit his nova membra peti.

Fallitur heu nimium clamosaque porticus andet

Quod iussit samiae pervigil artis opus.

Multa ego praetereo veterum commenta priorum

Quae longae humanos implicuere sinus.

Vera tibi dubiam firment in compita mentem.

Sufficiantque dei quae sinit alma fides.

Corporis est moles et spiritus unus, is artus

Hos regit et quavis perte locatus inest.

Membra ubi sunt cedente deo generata duobus,

Mox datur infuso numine crescat onus.

Sive feras animam divina ea saemina, totum

Corpus agit, nec vim firma oculumve capit.

Et nisi iudicio foret ista coacta parentis,

Non lueret Stygios vi sine tuta metus.

Si mala, perpetuos viva et palpabilis ignes

Passaque caelestem sustinet usque manum.

Si ver(r)o est patiens mundi aspernata labores,

Ocia syderio captat amica polo.

Caetera linque, puer, divinum perfice cultum

Atque pia firmes credulitate fidem.

Haec ubi, conticuit. Liquidumque per aera lapsus

Corripuit celeres clara sub astra gradus.

Candide numen adi Guido Simoneta, deisque

Debitaque huic, nostrae vota salutis habe.

Hic veniam fasso tulit, et tu perce roganti.

Albrisiique prius supplicis ora fove.

# III, 45 Ad Lectorem.

Tu quicunque meos legis libellos

Indignere minus velim poetae.

Nam vatis dedit hoc puella nomen.

Vates non ego dicor, at sateles

Cyrei rigidus deique custos,

Lucinae Albrisius nitor puellae.

# III, 46 Ad Iohannem Iacobum Simonetam.

Templa pedes Mariae nullo comitatus adibam,

Ac diversa meae taedia mentis erant.

Cursibus incertis loca per divisa ferebar.

Fertur ut excusso milite liber equus.

Forte nemus subii, nemore avia lustra relicto,

Antraque, mox saxum desilietis aequae.

Fonte tenus vitreo fessos resupinus in artus

Incustodito margine procubui.

Non vicina domus, non hic stetit arbiter, ipso

Fontis, eram et sacrae numine tutus aquae.

Paulatim oblatae redduntur membra quieti

Et fovet irriguus corpora fessa sopor.

Mulcebat somnos gemitu mihi turtur ab alta

Arbore, erat somno gratior illa quies.

Lenibant dulces tremulis in frondibus aurae

Et quae praebuerat mollior herba thorum.

Tunc potui nimium felix Iacobe videri

Et faciles nimium tunc habuisse deos.

Coeperat interea carmen suadere miritae

Lucus et umbrosae quercus opaca comae.

Dumque meam blandis Lucinam cantibus addo,

Nomina Lucinae saepe petita meae,

Ecce canum rapidis agitati incursibus albi

Capreoli ante pedes procubuere duo.

Meque petunt mediumque locant, perstratus uterque

Sponte sua laxa delituere toga.

Omine laetus abi. Dextra laevaque geruntur

Intrepidi, coeptum vespera clausit iter.

Ergo hic devotus tibi mittitur. Alter adibit

Lucinam, faciles crede Iacobe deos.

# III, 47 Ad Mecoenatem Cichum Simonetam.

Quanquam me tenerae colant puellae,

Non languere gravi vident amore

Me, me nulla venus terit iacentem,

Nec poscit numeros amica dulces

Quos lusi tepida calens iuventa.

Dum capro licuit, meae sonabant

Lucinam citharae, deos canenti

Invidisse putes, duobus idem

Parque et caecus amor, suum peremit

Lucina (heu) roseo nitore amantem.

Haud formosa secus Iovem puella

Exussit positis humi pharetris.

Haud Mavorte Venus decens recepto.

Pastore atque helene rotisve sertae

Exarsit iuvenis memor quadrigae.

Nec tantum vitrea puer sub unda

Delusus, periit suique captus

(heu crudelis amor) rosa hic miser fit.

Haec olim levibus modo iocis et

Cantu iam paphio lyram coercet

Euterpe, numerosque tibiasque.

Nam custos rigidus, focum et sacerdos

Vestalem pavitans virgilque serus.

Dianae associat choris, volentem

Me Phoebus iuvenum loqui furores.

Nec sivit data barbiton vagari

Ultra signa. Movent trahuntque nostrum

Insignes patrio ast honore carmen

Nati CICHE tui. Domusque, toti

Quos virtute foves rogant clientes.

Laudes deinde tuas pater canemus

Quom tempus mihi, fortiore plectro.

CDiis Immor.

Actum Papiae. Anno christi 1474

Quarto Nonas Augustas.

1. exactae *C* [↑](#footnote-ref-0)
2. noctis *C* [↑](#footnote-ref-1)
3. attonitaque *C* [↑](#footnote-ref-2)
4. sopitumque *C* [↑](#footnote-ref-3)
5. paesul *C* [↑](#footnote-ref-4)
6. Naestores *C* [↑](#footnote-ref-5)
7. Aedidit *C* [↑](#footnote-ref-6)